Matt Hancock , heilbrigðisráðherra Bretlands , segir að vel komi til greina að setja lög sem skylda foreldra til að bólusetja börn sín . Þetta sagði hann á landsþingi Íhaldsflokksins , sem fram fer í Manchester . Á þinginu sagðist Hancock hafa miklar áhyggjur af hlutfallslegri fækkun þeirra foreldra sem bólusetja börn sín . Ábyrgðin vegna hættulegra smitsjúkdóma gæti ekki aðeins verið á höndum ríkisins heldur verði foreldrar að axla hluta hennar . „ Ég tel að það séu mjög sterk rök fyrir því að hafa skyldubólusetningar í skólum landsins , “ sagði Hancock . „ Annars er verið að setja önnur börn í hættu . “ Bólusetningar hafa áður verið skylda í Bretlandi , til dæmis um miðja 19. öld þegar bólusett var fyrir bólusótt . Fyrir þremur árum var Bretland stimplað mislingalaust en landið missti stimpilinn á þessu ári eftir að hundruð mislingatilfella komu upp . Boris Johnson forsætisráðherra hefur heitið því að tryggja nægt bóluefni en margir óttast að skortur verði á mislingabóluefni eftir útgöngu Bretlands úr Evrópusambandinu .